Uusi-Seelanti kielsi ampujan videon ja estää verkkosivuja – jakajia voi odottaa vankila

Uusi-Seelanti kriminalisoi ampujaksi epäillyn miehen julkaiseman videon.

Uusi-Seelanti on ottamassa tiukan kannan verkossa viimeviikkoisen terroristihyökkäyksen videota jakaneisiin ihmisiin. Näitä saattaa odottaa jopa 14 vuoden vankeusrangaistus ja runsaan 6000 euron sakot. Asiasta kertoo NZ Herald.

Perusteena on se, että maan elokuvatarkastamo on määritellyt ampujaksi epäillyn miehen nauhoittaman ja Facebookissa suoratoistaman videon laittomaksi sen äärimmäistä väkivaltaa ja terrorismia kuvaavan ja ihannoivan luonteen vuoksi. Maan tietosuojavaltuutettu on puolestaan pyytänyt Facebookilta videon jakajien tietoja. Videon jakajia voidaan syyttää myös takautuvasti.

Ampujan kirjoittaman manifestin sisällön arviointi on vielä kesken.

Facebook kommentoi asiaa hyvin niukasti. Lyhyessä lausunnossaan se sanoi jakavansa ihmisten yhteystietoja ainoastaan ”akuutissa vaaratilanteessa”.

Facebook on kertonut poistaneensa puolitoista miljoonaa kyseistä videokopiota palvelustaan. Techcrunch huomauttaa, että Facebookin puhdistus jäi vajaaksi, sillä viidennes videoista jäi puhdistuksen jälkeenkin palveluun.

Päätöksen myötä Uuden-Seelannin internet-operaattorit ovat alkaneet myös estää verkkosivuja, joilla kielletty video on katseltavissa, kertoo Bleeping Computer. Estolistalla ovat ainakin villit 4chan-, 8chan- sekä LiveLeak-sivut.

Vodafone NZ kommentoi asiaa toteamalla eston olevan väliaikainen ja voimassa siihen asti, että videot on poistettu sivustoilta.

Uudessa-Seelannissa on herännyt joukkomurhan jälkeen boikotti Facebookia vastaan. Tämän tarkoitus on saada sosiaalisen median palvelut vastuuseen sisällöstään.

Lue lisää: Uusiseelantilaiset yritykset boikotoivat nyt Facebookia – vaativat sosiaaliset mediat vastuuseen sisällöistään

STT:n mukaan myös epäillyn ampujan kotimaassa Australiassa vaaditaan netissä rehottavaa ääriajattelua kitkettäväksi. Maan pääministeri Scott Morrison vaati G20-maita torjumaan netissä leviävää ääriajattelua. Hänen mukaansa maailman johtajien pitää patistaa muun muassa sosiaalisen median yrityksiä, jotta nämä puuttuisivat tehokkaammin ääriajattelijoiden tuottaman materiaalin leviämiseen palveluissaan.

Myös Uuden-Seelannin pääministeri Jacinda Ardern on peräänkuuluttanut sosiaalisen median alustoilta vastauksia.

Uutista päivitetty tiedoilla verkkosivujen estämisestä kello 10.11.